b'\n_START_ARTICLE_\nJoachimsthaler\n_START_PARAGRAPH_\nJoachimsthaler var en tysk-\xc3\xb8sterriksk s\xc3\xb8lvmynt utmyntet av grev Stefan von Schlik i \xc3\xa5rene 1519\xe2\x80\x9330 i St. Joachimsthal (tsjekkisk: J\xc3\xa1chymov) i Kongeriket B\xc3\xb6hmen._NEWLINE_I middelalderen var det gullmangel i Europa, p\xc3\xa5 tross av gullimportert fra Afrika. Som f\xc3\xb8lge av dette var mesteparten av myntene i sirkulasjon av s\xc3\xb8lv. Fra 1481 ble det i S\xc3\xb8r-Tirol i \xc3\x98sterrike utmyntet en s\xc3\xb8lvmynt, Guldengroschen, med samme verdi som en gylden. Grunnet rike s\xc3\xb8lvforekomster i Joachimsthal begynte von Schlik i 1519 \xc3\xa5 utmynte denne s\xc3\xb8lvmynten, etter modell av den s\xc3\xb8rtirolske guldengroschen. Produksjonen n\xc3\xa5dde sitt h\xc3\xb8ydepunkt omkring 1530, hvoretter spanskamerikansk s\xc3\xb8lv fra Andesfjellene og Mexico overtok._NEWLINE_Joachimsthaleren ble p\xc3\xa5 folkemunne forkortet til thaler p\xc3\xa5 tysk, og dette gav navn til alle senere talere/thalere. Dette gav videre opphav til tsjekkisk og slovensk tolar; italiensk tallero; lavtysk, dansk, norsk og svensk daler; arabisk og amharisk talari; samt samoansk tala, og antageligvis gambisk dalasi.'